1Uvod

Tretje poročilo o premestitvi in preselitvi kaže posodobljeno stanje od zadnjega poročila z dne 12. aprila in ocenjuje ukrepe, ki so jih med 12. aprilom 2016 in 13. majem (obdobje poročanja) sprejele vse zadevne zainteresirane strani za izpolnitev priporočil glede pospešitve izvajanja programov za premestitev in preselitev.

Od 12. aprila 2016 je v Grčijo prispelo 2 581 oseb. Število se je torej precej zmanjšalo (za 75 % glede na obdobje iz predhodnega poročila), medtem ko so razmere na celini ostale večinoma nespremenjene. Zaradi zaprtja meje med Grčijo in nekdanjo jugoslovansko republiko Makedonijo je v celinski Grčiji ostalo še približno 46 000 oseb. Po ocenah Urada visokega komisarja Združenih narodov za begunce (UNHCR) ima 65 % teh oseb državljanstvo ene od držav, katerih državljani so upravičeni do premestitve. V Italijo je od 12. aprila prispelo 10 242 oseb, kar kaže na gibanje, podobno tistemu v enakem obdobju leta 2015. V preteklih tednih se je povečalo število prihodov Eritrejcev, vključno z mladoletniki brez spremstva.

Na splošno je napredek pri premestitvi od drugega poročila o premestitvi in preselitvi nezadovoljiv. Komisija si je v prvem poročilu o premestitvi in preselitvi zastavila cilj, da se do sredine maja premesti vsaj 20 000 oseb. Ta cilj še zdaleč ni dosežen. V obdobju poročanja je bilo premeščenih le 355 dodatnih oseb, s čimer je skupno število doslej premeščenih oseb doseglo 1 500 (909 iz Grčije in 591 iz Italije). Za povečanje števila premestitev so si večinoma prizadevale iste države članice kot v predhodnem poročilu, zlasti iz Grčije, medtem ko je število predaj v okviru premestitve iz Italije ostalo nizko.

Kar zadeva preselitev, je bilo do zdaj na podlagi julijskega programa preseljenih 6 321 od dogovorjenih 22 504 oseb, večinoma iz Turčije, Jordanije in Libanona. Zaradi ukrepov, dogovorjenih v izjavi EU in Turčije, ki so se začeli uporabljati šele 4. aprila, je bilo iz Turčije v EU v okviru mehanizma 1 : 1 preseljenih 177 oseb, od tega 98 od zadnjega poročila.

2Premestitev

2.1Ukrepi držav članic premestitve

Od 12. aprila do 13. maja je bilo premeščenih zgolj 355 dodatnih oseb, in sicer 294 iz Grčije (v Francijo, na Nizozemsko, v Latvijo, Romunijo, na Finsko, v Bolgarijo, na Malto, Češko, v Estonijo in Slovenijo) in 61 iz Italije (na Finsko, v Latvijo, na Portugalsko, v Romunijo in Švico). V tem obdobju so bile izvedene prve predaje v okviru premestitve v Švico in Slovenijo. Do konca maja je iz Grčije načrtovanih še 307 dodatnih predaj v okviru premestitve in 137 iz Italije.

Ukrepi za obravnavanje omejenega števila zavez: Enajst držav članic (Belgija, Hrvaška – njena prva zaveza – Češka, Estonija, Finska, Francija, Irska, Latvija, Litva, Nizozemska in Slovenija) je posredovalo 1 220 novih navedb o pripravljenosti za hitro premestitev prosilcev za mednarodno zaščito (v nadaljnjem besedilu: formalne zaveze). Skupno število formalnih zavez držav članic premestitve znaša 5 736 (1 658 iz Italije in 4 078 iz Grčije).

Avstrija, Madžarska in Slovaška še vedno niso dale nobenih zavez. Poleg tega več držav članic (Nemčija in Poljska) še vedno ne upošteva obveznosti iz sklepa Sveta, naj vsake tri mesece sporočijo število prosilcev, ki bi jih lahko hitro premestile na svoje ozemlje. Nenazadnje večina držav članic do zdaj ni predložila zavez v obsegu, ki jim je bil dodeljen za celotno obdobje, na katerega se sklepa nanašata (na primer Hrvaška, Češka, Nemčija, Nizozemska, Poljska in Španija so dale le 5 % ali manj zavez glede na tisto, kar jim je bilo dodeljeno).

Ukrepi za skrajšanje odzivnega časa na zahteve za premestitev: nekatere države članice (Finska, Luksemburg, Malta in Slovenija) so si še dodatno prizadevale skrajšati odzivni čas na zahteve za premestitev, da bi tako dosegle cilj dveh tednov.